บสย.เพิ่มทุนดันยอดค้ำสินเชื่อSMEแสนล้าน
บสย.เล็งขอคลังเพิ่มทุน เตรียมดันยอดค้ำประกันสินเชื่อเอสเอ็มอีเพิ่มเป็น1แสนล้านบาทในปีหน้า
27 ก.ย. 2553

บสย.เล็งขอคลังเพิ่มทุน เตรียมดันยอดค้ำประกันสินเชื่อเอสเอ็มอีเพิ่มเป็น1แสนล้านบาทในปีหน้า 
นายพิชิต อัคราทิตย์ ประธานกรรมการ บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย.เตรียมเสนอขอกระทรวงการคลังเพื่อพิจารณา เพิ่มทุนจดทะเบียนให้กับ บสย. จากปัจจุบัน บสย. มีทุนจดทะเบียน  6,000 ล้านบาท ทำให้สามารถค้ำประกันสินเชื่อได้ 13 เท่า หรือประมาณ 7.8 หมื่นล้านบาท และคาดว่า ณ สิ้นปี 2553 ภาระค้ำประกันจะเพิ่มสูงขึ้นเป็น 8 หมื่นล้านบาท    ขณะที่ บสย. มีเป้าหมายจะเพิ่มภาระการค้ำประกันในปี 2554 เป็น 1 แสนล้านบาท คิดเป็นจำนวนลูกค้ากว่า 2.8 แสนราย ดังนั้งจึงต้องเตรียมเสนอเรื่องขอเพิ่มทุนไว้รองรับภาระค้ำประกันที่เพิ่มสูงขึ้น 
"ขณะนี้ภาระค้ำประกันเกือบเต็มเพดานแล้ว และในปี 2554 บสย.ตั้งเป้าหมายค้ำประกันสินเชื่อไว้ 1 แสนล้านบาท ทำให้มีความจำเป็นต้องเพิ่มทุนจดทะเบียน จาก  6,000 ล้านบาท ซึ่งขณะนี้ทางคณะกรรมการ บสย. อยู่ระหว่างหารรือเรื่องตัวเลขเพิ่มทุนที่เหมาะสม และจะเตรียมเสนอคลัง เพื่อเสนอให้คลังขอรัฐบาลพิจารณาอนุมัติต่อไป " นายพิชิตกล่าว 
สำหรับผลการดำเนินงานในช่วง 8 เดือนที่ผ่านมา (ม.ค.-ส.ค.) มียอดขาดทุน 118 ล้านบาท ซึ่งเป็นยอดขาดทุนที่เกิดจากการตั้งสำรองทางบัญชีตามหลักเกณฑ์ใหม่ของธนาคารแห่งประเทศไทย (ธปท.) ดังนั้นจึงไม่ใช่เรื่องที่ต้องวิตกกังวลว่าจะมีเหตุให้กระทบต่อสถานะทางการเงินของ บสย.แต่อย่างใด
นายพิชิต กล่าวอีกว่า ขณะนี้ระบบเศรษฐกิจไทยยังมีความต้องการการค้ำประกันสินเชื่อจากกลุ่มผู้ประกอบการขนาดกลางและขนาดย่อมหรือ เอสเอ็มอี อยู่ราว 1.2 ล้านล้านบาท ในขณะที่ความสามารถในการค้ำประกันสินเชื่อดังกล่าวในไทยยังมีไม่ถึง 10% ดังนั้น บสย.จึงต้องการะเพิ่มยอดการค้ำประกันสินเชื่อให้แก่ผู้ประกอบการ เอสเอ็มอมากขึ้น เพื่อรองรับความต้องการการค้ำประกันสินเชื่อที่มีการเติบโตควบคู่ไปกับเศรษฐกิจของประเทศในอนาคต         สำหรับแนวทางการดำเนินงานในปี 2554 จะเพิ่มผลิตภัณฑ์ใหม่ๆ ในการค้ำประกันสินเชื่อ รวมทั้งเพิ่มช่องทางในการเข้าถึงผู้ประกอบการให้มากขึ้น เพื่อเพิ่มยอดการค้ำประกันสินเชื่อได้มากขึ้น  และการบริหารกลยุทธ์การตลาดที่สอดประสานและส่งเสริมการบริหารจัดการด้านความเสี่ยง การเพิ่มประสิทธิภาพการบริหารงานภายใน และพัฒนากลยุทธ์การเพิ่มประสิทธิภาพการพัฒนาทรัพยากรบุคคล
นายพิชิต กล่าวอีกว่า บสย.ได้ตั้งเป้าหมายอนุมัติวงเงินค้ำประกันให้แก่ผู้ประกอบการเอสเอ็มอี ในโครงการ Portfolio Guarantee Scheme เฟสที่ 2 จำนวน 3 หมื่นล้านบาทนั้น ล่าสุดสามารถอนุมัติค้ำประกันในโครงการดังกล่าวไปแล้ว 3.34 หมื่นโครงการ คิดเป็นวงเงินที่อนุมัติรวมทั้งสิ้น 1.8 หมื่น
ล้านบาท ช่วยก่อให้เกิดสินเชื่อเข้าสู่ระบบสถาบันการเงินเป็นจำนวน 9.46 หมื่นล้านบาท สามารถรักษาสภาพการจ้างงานได้ 6.34 แสนคน และมีการจ้างงานใหม่เพิ่มขึ้น 5.53 หมื่นคน ซึ่งคาดว่าจนถึงสิ้นปีจะสามารถอนุมัติวงเงินค้ำประกันได้ครบทั้ง 3 หมื่นล้านบาท